هاد الأيام لقيت راسي كنفكر أنني نشري طوموبيل وللأسف ماشي كبريستيج إجتماعي إو إرتقاء طبقي ، ولكن بزز مني وكنفكر فكريدي لي نقدر نكتف بيه راسي لسنوات من أجل طوموبيل ، علما انني عمري حتاجيتها أو حسيت بنقص أو أنها مهمة فحياتي ، بحكم أنني كنت صابر على وسائل النقل العمومية ، وقادر نواجه أخطر الشارع بوحدي ، ولكن دابا تبدلات لحوال ولقيت راسي كنعاني من الطاكسيات على ود جوج بلايص وهادشي الى لقيتيه خصوصا فساعة الذروة ، وفبعض المدن الكبيرة راه كنتعرض للإبتزاز خصوصا فأبواب محطات الكيران والتران ، بنادم باغي يديك فين بغا ويحطك فين بغا وبالثمن لي بغا، بصفة عامة معاناتي تضاعفات مع وسائل النقل العمومية بحكم أنني عاد حسيت فعليا بالسوء ديالها والتكرفيص فيها ، أما شحال هادي كانت هاكة ولكن كنت غير مبالي وصابر ومعتابر داكشي جزء من طريقة سير الأمور فالمغرب . وكان عندي عادي الى كانت عندي خدمة فكازا مع 12 مثلا ، مكنشدش التران ديال الصباح، وإنما كنمشي بالليل ، وعدة احتياطات بحال هاكة نظرا لعدم التقة فتوقيت التران ، وحاليا كنشوف تيجيفي كنقول ان شاء الله غيجي نهار فين غتولي كازا غير ساعة ونص توصل ليها ، ولكن واش ماخاصش أولا تحسين الخدمات العامة لي كاينة دابا بعدا ، غير هادشي لي كاين دابا خاص بعدا يكون خدام مزيان ،حقا كنفرحو ملي كنسمعو بمشروع جديد لي يقدر يحل أزمة كيعانيوها المغاربة ، ولكن ملي كتشوف شنو طاري دابا فهادشي لي كاين ، كتقول إوى راه حتى داكشي لي غادي يتصاوب جديد غير تدوز تلتيام ديال الباكور ويولي بحال هادشي لي كاين دابا. بزاف ديال المغاربة مثلا كيشري طوموبيل وهو باقي ماقادرش عليها ماديا ، كيكلف راسو على ود النقل العمومي فالمستوى الصفر ، مايمكنش تعول عليه ، بينما فالعديد من الدول الصناعية العظمى المواطنين فيها كيمشيو لخدمتهم فوسائل النقل العمومي ، وكتلقى بنادم بيخير عليه ومعندوش طوموبيل حيث ممحتاجهاش أصلا ، بينما هنا راه قبل متكون وسيلة نقل هي وسيلة حماية أولا من الشفارة وبالنسبة لعيالات من التحرش، طبعا مرحا بأي مشروع جديد ولكن خاص يتقاد بعدا هادشي لي كاين دابا ، راه المغربي كعيش حرب يومية مع وسائل النقل ، وديما كاين أحداث واحتجاجات على التران أو الترام ويوميا مضاربات مع موالين الطاكسيات ، قبل من مشاريع جديدة راه لي محتاجينو دابا هو إصلاح قطاع النقل ، يولي بعدا آدمي وكيحتارم المواطن عاد نشوفو الجديد. 
راه لي محتاجينو دابا هو إصلاح قطاع النقل ، يولي بعدا آدمي وكيحتارم المواطن عاد نشوفو الجديد